PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2013/FK/3/1/003	Bratislava, 21. februára 2013	

Protimonopolný úrad Slovenskej republiky, odbor koncentrácií v správnom konaní 
číslo 0027/OK/2012 začatom dňa 27. 12. 2012 na základe oznámenia koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľom Wood & Company Group S.A. so sídlom 6C, rue Gabriel Lippmann 6C, L – 5365 Munsbach,  Luxemburské veľkovojvodstvo, prostredníctvom splnomocneného zástupcu Kinstellar, s.r.o., Hviezdoslavovo nám. 13, 811 02 Bratislava, IČO: 35 873 833, ktorý koná prostredníctvom substitučne splnomocnenej JUDr. Zuzany Hodoňovej, advokátky a konateľky advokátskej kancelárie Advokátska kancelária Zuzana Turayová, s.r.o. so sídlom Hviezdoslavovo nám. 13, 811 02 Bratislava, IČO: 36 864 021, 
r o z h o d o l

na základe § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í  s koncentráciou podľa § 9 ods. 1 písm. b) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov spočívajúcou v získaní nepriamej výlučnej kontroly podnikateľa Wood & Company Group S.A. so sídlom 6C, rue Gabriel Lippmann 6C, L – 5365 Munsbach,  Luxemburské veľkovojvodstvo, nad časťou podniku podnikateľa Zentiva, a.s. so sídlom Einsteinova 24, 851 01 Bratislava, IČO: 31 411 771, prostredníctvom spoločnosti Wood Pharma Holding a.s. so sídlom Laurinská 18, 811 01 Bratislava, IČO: 46 833 323, na základe Zmluvy o podmienkach predaja časti podniku Zentiva, a.s.  uzavretej dňa 20. 11. 2012 medzi Zentiva, a.s. so sídlom Einsteinova 24, 851 01 Bratislava, IČO: 31 411 771 ako predávajúcim a Wood Pharma Holding a.s. so sídlom Laurinská 18, 811 01 Bratislava, IČO: 46 833 323 ako kupujúcim. 

O d ô v o d n e n i e :

1.	Protimonopolnému úradu Slovenskej republiky, odboru koncentrácií (ďalej len „úrad“) bolo dňa 27. 12. 2012 podaním zaevidovaným pod č. 3890/2012 podnikateľom Wood & Company Group S.A. so sídlom 6C, rue Gabriel Lippmann 6C, L – 5365 Munsbach,  Luxemburské veľkovojvodstvo (ďalej len „Wood & Company“) prostredníctvom splnomocneného zástupcu – spoločnosti Kinstellar, s.r.o., Hviezdoslavovo nám. 13, 811 02 Bratislava, IČO: 35 873 833 (ďalej len „Kinstellar“), na základe písomného plnomocenstva zo dňa 04. 12. 2012, ktorá na základe substitučného plnomocenstva zo dňa 05. 12. 2012 koná prostredníctvom JUDr. Zuzany Hodoňovej, advokátky a konateľky advokátskej kancelárie Advokátska kancelária Zuzana Turayová, s.r.o. so sídlom Hviezdoslavovo nám. 13, 811 02 Bratislava, IČO: 36 864 021 (ďalej len „splnomocnený právny zástupca“), doručené oznámenie koncentrácie (ďalej len „Oznámenie koncentrácie“) podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“). 

2.	Podľa Oznámenia koncentrácie predmetná koncentrácia spočíva v získaní nepriamej výlučnej kontroly podnikateľa Wood & Company nad časťou podniku podnikateľa Zentiva, a.s. so sídlom Einsteinova 24, 851 01 Bratislava, IČO: 31 411 771 (ďalej len „Zentiva“), prostredníctvom spoločnosti Wood Pharma Holding a.s. so sídlom Laurinská 18, 811 01 Bratislava, IČO: 46 833 323 (ďalej len „Wood Pharma Holding“), na základe Zmluvy o podmienkach predaja časti podniku Zentiva, a.s.  uzavretej dňa 20. 11. 2012 medzi Zentiva, a.s. so sídlom Einsteinova 24, 851 01 Bratislava, IČO: 31 411 771 ako predávajúcim a Wood Pharma Holding a.s. so sídlom Laurinská 18, 811 01 Bratislava, IČO: 46 833 323 ako kupujúcim (ďalej len „Zmluva“).

3.	Doručením Oznámenia koncentrácie sa dňa 27. 12. 2012 začalo správne konanie vo veci predmetnej koncentrácie vedené pod číslom 0027/OK/2012.
Po doplnení Oznámenia koncentrácie podľa § 10 ods. 12 zákona a Vyhlášky úradu č. 204/2009 Z.z., ktorou sa ustanovujú podrobnosti o náležitostiach oznámenia koncentrácie v znení neskorších predpisov (ďalej len „Vyhláška“) podnikateľom Wood & Company listom zaevidovaným pod číslom 8/2013 dňa 03. 01. 2013 začala v súlade so znením § 11 ods. 1 zákona dňa 04. 01. 2013 plynúť lehota 25 pracovných dní na vydanie rozhodnutia vo veci predmetnej koncentrácie. Lehota bola v súlade s § 11 ods. 5 zákona na žiadosť účastníka konania predĺžená o 10 pracovných dní, t.j. do 21. 02. 2013.

4.	Na základe skutočností predložených v Oznámení koncentrácie úrad dospel k záveru, že v predmetnom prípade sa jedná o získanie nepriamej výlučnej kontroly podnikateľa Wood & Company prostredníctvom Wood Pharma Holding nad časťou podniku podnikateľa Zentiva na základe Zmluvy, a teda že v prípade predmetnej transakcie sa jedná o koncentráciu podľa § 9 ods. 1 písm. b) zákona, ktorá podlieha kontrole úradu podľa § 10 ods. 1 písm. b) bod 2. zákona.

5.	Účastníkom konania v prípade predmetnej koncentrácie je podnikateľ Wood & Company, ktorý na základe Zmluvy získava nepriamu výlučnú kontrolu nad časťou podniku podnikateľa Zentiva. 
Účastníkmi koncentrácie sú podnikatelia Wood & Company a Zentiva.

6.	V Oznámení koncentrácie sa uvádza, že podnikateľ Wood & Company je investičná banka, ktorá poskytuje kapitálové produkty, služby investičného bankovníctva a správcovskej spoločnosti, pričom na území Slovenskej republiky poskytuje najmä služby investičného bankovníctva. Subjekty patriace do ekonomickej skupiny podnikateľa Wood & Company podľa § 4 ods. 1 písm. a) a b) Vyhlášky boli označené ako obchodné tajomstvo predmetného podnikateľa.

7.	Ohľadne nadobúdaného podnikania podnikateľa Zentiva podnikateľom Wood & Company sa v Oznámení koncentrácie uvádza, že toto pozostáva z: (i) nehnuteľného majetku a z hnuteľného majetku tvoriaceho výrobný závod v Hlohovci, (ii) zamestnancov, ktorí prechádzajú spolu s príslušnou časťou hospodárskej jednotky Zentivy na Wood Pharma Holding na základe príslušných predpisov, (iii) práv duševného vlastníctva k aktívnym farmaceutickým látkam uvádzaným v Oznámení koncentrácie a k ochranným známkam na produkty Indulona a Parexyl. V dôsledku predaja relevantnej časti podniku Zentiva tiež vstúpi Wood Pharma Holding do práv a povinností dodávateľa v distribučných zmluvách, na základe ktorých sú distribuované produkty značiek Indulona a Parexyl v Slovenskej republike a v Českej republike. 

8.	V Oznámení koncentrácie sa taktiež uvádza, že podnikateľ Wood & Company a žiadna spoločnosť zo skupiny predmetného podnikateľa nepôsobia na tých istých a ani na úzko súvisiacich tovarových relevantných trhoch, na ktorých pôsobí nadobúdané podnikanie podnikateľa Zentiva na základe Zmluvy, taktiež nepôsobia na vertikálne prepojených tovarových relevantných trhoch a zároveň podnikateľ Wood & Company nemal, nevypracoval ani nezrealizoval žiadne plány na vstup na trh zmluvnej výroby liekov v konečnej liekovej forme, ani na trh výroby a predaja účinných farmaceutických látok a ani kozmetických prípravkov, a teda nejedná sa ani o potenciálne konkurenta nadobúdaného podnikania podnikateľa Zentiva.

9.	Vychádzajúc z podkladov a informácií predložených v Oznámení koncentrácie neboli v predmetnom prípade identifikované ovplyvnené relevantné trhy podľa  § 5 ods. 1 Vyhlášky.  

Záver

10.	Po vyhodnotení všetkých získaných podkladov a informácií úrad dospel k záveru, že posudzovaná koncentrácia značne nenaruší účinnú hospodársku súťaž na relevantnom trhu, najmä v dôsledku vytvorenia alebo posilnenia dominantného postavenia.

11.	Z  podkladov a informácií predložených v Oznámení koncentrácie a jeho doplnení úrad zistil, že nie je dôvod na vydanie rozhodnutia s odôvodnením v plnom rozsahu. 
	
12.	Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

Podľa § 12 ods. 8 zákona toto rozhodnutie sa vzťahuje aj na obmedzenia hospodárskej súťaže, ktoré s predmetnou koncentráciou priamo súvisia a sú nevyhnutné na jej uskutočnenie.     

13.	Vzhľadom na znenie § 12 ods. 8 zákona, úrad v liste číslo 60/PMÚ SR/2013 zo dňa 09. 01. 2013 oboznámil účastníka konania, že v rámci posúdenia, či predmetná koncentrácia značne nenaruší účinnú hospodársku súťaž na relevantnom trhu, najmä v dôsledku vytvorenia alebo posilnenia dominantného postavenia, nevyhodnocuje, či konkrétne vedľajšie dojednania, dohodnuté v rámci oznámenej transakcie, predstavujú také obmedzenia hospodárskej súťaže, ktoré s koncentráciou priamo súvisia a sú nevyhnutné na jej uskutočnenie, avšak tak môže urobiť na žiadosť oznamovateľa koncentrácie, pričom úrad zároveň vyzval podnikateľa Wood & Company, aby sa bezodkladne k uvedenému vyjadril. 

14.	Podnikateľ Wood & Company prostredníctvom splnomocneného právneho zástupcu listom zaevidovaným pod číslom 412/2013 dňa 18. 02. 2013 informoval úrad, že posúdenie vedľajších dojednaní dohodnutých v rámci oznámenej transakcie v rámci konania o predmetnej koncentrácii nepožaduje.

15.	Na základe uvedeného v tomto prípade nebolo vykonané posúdenie vedľajších dojednaní uvedených v rámci oznámenia koncentrácie, z pohľadu ich priameho súvisu a nevyhnutnosti vo vzťahu ku koncentrácii. Ani takéto posúdenie úradom, v prípade existencie obmedzení hospodárskej súťaže nad rámec súvisu a nevyhnutnosti vo vzťahu k danej koncentrácii, neznamená ich posúdenie z pohľadu súladu s § 4 zákona. Skutočnosť, či určité dojednanie môže byť sporné z pohľadu jeho súladu s § 4 zákona, sa posudzuje v osobitnom konaní. Táto otázka nie je posudzovaná v rámci analýzy súťažných dopadov v priebehu konania o koncentrácii.

     
Poučenie:

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. 

Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

JUDr. Erika Lovásová	  	 
        riaditeľka odboru koncentrácií	

Rozhodnutie sa doručuje:
Kinstellar, s.r.o.
JUDr. Zuzana Hodoňová
Hviezdoslavova námestie 13
811 02 Bratislava